Beurtkrag-fase vir Vrydag verhoogArgieffoto (Foto: Eskom/Twitter) Eskom het Donderdagmiddag aangekondig dat fase 4-beurtkrag wel Vrydag sal geld. Daar is aanvanklik op die beurtkragskedule aangedui dat fase 2- en 3-beurtkrag Suid-Afrikaners se voorland sal wees dié naweek. Fase 4 word van Vrydag 05:00 tot middernag geïmplementeer. Die kragvoorsiener sê hoewel sewe kragopwekkingseenhede weer in diens gestel is oor die afgelope paar dae, is dit nie voldoende om beurtkrag op te skort nie. Daar is nog ses kragopwekkingseenhede wat afgeskakel moes word vir herstelwerk. Die herstelwerk is moontlik gemaak soos die arbeidsmag teruggekeer het werk toe na afloop van die stakings. ŉ Bykomende 600 MW se kapasiteit van die Cahora Bassa- hidroëlektriese aanleg in Mosambiek is weer in diens geneem, wat die beskikbare opwekkingskapasiteit ŉ hupstoot gegee het. Oor die volgende paar dae word verwag dat nege opwekkingseenhede weer in diens sal wees, wat nog meer druk op die kragnetwerk sal verlig. “Dit is egter steeds nodig om voort te gaan met die implementering van beurtkrag vir die afsienbare toekoms, totdat die kragsituasie genormaliseer het,” sê Eskom. Volgens Eskom word minstens 3 349 MW tans aan beplande instandhouding afgestaan, terwyl hy sonder ŉ bykomende 16 865 MW moet klaarkom weens onbeplande onderbrekings.